Tokyo Olympics เรื่องที่ กลืนไม่เข้าคายไม่ออก ของญี่ปุ่น
ตามกำหนดการเดิม Tokyo 2020 Olympic Games ต้องถูกจัดขึ้นในเดือนกรกฎาคม ปี 2020 ที่ผ่านมา แต่เนื่องจากการระบาดของโควิด 19 ที่รุนแรง จึงทำให้มหกรรมกีฬาโอลิมปิกครั้งนี้ ถูกเลื่อนมาจัดในเดือนกรกฎาคม ปี 2021 แทน ทำให้เริ่มเกิดคำถามขึ้นมากมายแม้กระทั่งจากชาวญี่ปุ่นเอง ว่าโอลิมปิกเกมส์ครั้งนี้ ควรจะยังต้องจัดขึ้นหรือไม่ อย่างไรก็ตาม ในส่วนรัฐบาลญี่ปุ่น ยังยืนยันหนักแน่นว่าจะเดินหน้าจัดการแข่งขันตามเดิม  ท่ามกลางการแพร่ระบาดของโควิด 19 จะยังคงมีอยู่ เรื่องนี้จะส่งผลต่อญี่ปุ่นมากแค่ไหน ? ลงทุนแมนจะเล่าให้ฟัง
19 มิ.ย. 2564

Tokyo Olympics เรื่องที่ กลืนไม่เข้าคายไม่ออก ของญี่ปุ่น /โดย ลงทุนแมน
ตามกำหนดการเดิม Tokyo 2020 Olympic Games
ต้องถูกจัดขึ้นในเดือนกรกฎาคม ปี 2020 ที่ผ่านมา
แต่เนื่องจากการระบาดของโควิด 19 ที่รุนแรง
จึงทำให้มหกรรมกีฬาโอลิมปิกครั้งนี้ ถูกเลื่อนมาจัดในเดือนกรกฎาคม ปี 2021 แทน
ทำให้เริ่มเกิดคำถามขึ้นมากมายแม้กระทั่งจากชาวญี่ปุ่นเอง
ว่าโอลิมปิกเกมส์ครั้งนี้ ควรจะยังต้องจัดขึ้นหรือไม่
อย่างไรก็ตาม ในส่วนรัฐบาลญี่ปุ่น
ยังยืนยันหนักแน่นว่าจะเดินหน้าจัดการแข่งขันตามเดิม 
ท่ามกลางการแพร่ระบาดของโควิด 19 จะยังคงมีอยู่
เรื่องนี้จะส่งผลต่อญี่ปุ่นมากแค่ไหน ?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ในปี 2013 คณะกรรมการโอลิมปิกสากล (IOC) 
ซึ่งเป็นกลุ่มคนผู้มีอำนาจสูงสุดในการพิจารณาให้สิทธิ์เจ้าภาพในการจัดการแข่งขันกีฬาโอลิมปิก ได้พิจารณาเลือกเมืองที่เสนอตัวเพื่อเป็นเจ้าภาพจำนวน 3 แห่ง ซึ่งประกอบด้วย
- อิสตันบูล (Istanbul) เมืองศูนย์กลางทางเศรษฐกิจของตุรกี
- มาดริด (Madrid) เมืองหลวงของสเปน
- โตเกียว (Tokyo) เมืองหลวงของญี่ปุ่น
สุดท้าย มติที่ประชุมก็เลือก “โตเกียว” ให้เป็นเจ้าภาพกีฬาโอลิมปิกประจำปี 2020
สำหรับญี่ปุ่น การถูกรับเลือกให้เป็นเจ้าภาพในการจัดการแข่งขันกีฬาโอลิมปิกในปี 2020 นั้น ถือเป็นครั้งที่ 4 (รวมทั้งโอลิมปิกฤดูร้อนและฤดูหนาว) หลังจากที่เคยจัดมาแล้วในปี 1964, 1972 และ 1998
ในส่วนของรัฐบาลญี่ปุ่นนั้นเชื่อมั่นอย่างยิ่งว่า 
การที่ประเทศได้รับหน้าที่เป็นเจ้าภาพกีฬาโอลิมปิกในปี 2020 
จะส่งผลดีต่อเศรษฐกิจญี่ปุ่นทั้งทางตรงและทางอ้อม
ทางตรงคือมีแฟนกีฬาจากทั่วโลกเดินทางมายังญี่ปุ่น
ทางอ้อมคือได้เผยแพร่วัฒนธรรมญี่ปุ่น ทำให้สินค้าและบริการจากญี่ปุ่นเป็นที่รู้จักไปในตัว
 
โดยที่การเป็นเจ้าภาพกีฬาโอลิมปิกนั้น
ถือเป็นส่วนหนึ่งของนโยบายกระตุ้นเศรษฐกิจของอดีตนายกรัฐมนตรี ชินโซ อาเบะ 
หรือ “Abenomics” เพื่อช่วยทำให้เศรษฐกิจของประเทศฟื้นตัวจากความซบเซา
โดยเฉพาะหลังเหตุการณ์แผ่นดินไหวและคลื่นสึนามิในปี 2011 ที่สร้างความบอบช้ำต่อเศรษฐกิจของญี่ปุ่นอย่างหนัก
รัฐบาลและนักเศรษฐศาสตร์ของญี่ปุ่น คาดการณ์กันในเบื้องต้นว่า การแข่งขันกีฬาโอลิมปิก จะช่วยให้เกิดเงินสะพัดมหาศาลในภาคเศรษฐกิจต่าง ๆ เช่น
- 1,100,000 ล้านบาท ในภาคการก่อสร้างและการลงทุนที่เกี่ยวกับการเป็นเจ้าภาพกีฬาโอลิมปิก
- 202,000 ล้านบาท ในอุตสาหกรรมท่องเที่ยวและอุตสาหกรรมโฆษณา
- 89,000 ล้านบาท จากภาคพาณิชย์และการค้าต่าง ๆ
อย่างไรก็ตาม การแพร่ระบาดของโควิด 19 ในช่วงต้นปี 2020 ค่อย ๆ สร้างความกังวลให้แก่หลายประเทศ ที่จะเดินทางมาแข่งขันกีฬาโอลิมปิกที่ญี่ปุ่น
บางประเทศอย่างเช่น ออสเตรเลียและแคนาดา เป็นชาติแรก ๆ ที่ประกาศไม่ส่งนักกีฬาเข้าร่วมการแข่งขันเพราะกังวลเกี่ยวกับการระบาดของโควิด 19
ในขณะเดียวกัน คนญี่ปุ่นจำนวนไม่น้อย กังวลกับการแพร่ระบาดของโควิด 19 เนื่องจากมหกรรมกีฬาระดับนี้ ไม่ได้มีแค่นักกีฬาและทีมงานที่เกี่ยวข้องเท่านั้น 
แต่ยังหมายถึงกองเชียร์และนักท่องเที่ยวจำนวนมากจากทั่วโลก จะต้องเดินทางมาญี่ปุ่น
หลายฝ่ายถึงกับออกมาเตือนว่า Tokyo Olympics อาจกลายเป็นแหล่งในการแพร่เชื้อของโควิด 19 ในวงกว้างหรือ Super-spreader ซึ่งจะทำให้คนญี่ปุ่นในประเทศจำนวนมากได้รับเชื้อไปด้วย
ซึ่งสุดท้ายทั้งรัฐบาลญี่ปุ่นและคณะกรรมการโอลิมปิกสากล ได้ยืนยันที่จะเดินหน้าจัดโตเกียวโอลิมปิก ต่อไปในปี 2021 แม้ความเสี่ยงของการแพร่ระบาดของโควิด 19 จะยังคงอยู่
งานวิจัยจากมหาวิทยาลัย Kansas ระบุว่า
การเลื่อนจัดการแข่งขัน 1 ปี มีต้นทุนอยู่ที่ประมาณ 180,000 ล้านบาท 
ขณะที่การยกเลิกการแข่งขันทั้งหมด
จะสร้างความเสียหายให้แก่ญี่ปุ่นประมาณ 1,300,000 ล้านบาท
แม้ว่าผู้จัดการแข่งขันจะมีมาตรการมาแก้ปัญหานี้
โดยการไม่อนุญาตให้กองเชียร์ต่างชาติเข้าชมการแข่งขันโอลิมปิกในครั้งนี้ 
แต่ก็ยังคงมีชาวญี่ปุ่นจำนวนไม่น้อยออกมาต่อต้านอยู่ดี
รวมไปถึงนักเศรษฐศาสตร์หลายคนได้ออกมาเตือนญี่ปุ่นว่า 
หากมีการแพร่ระบาดของโควิด 19 จากการจัดการแข่งขัน เรื่องนี้จะสร้างความเสียหายต่อเศรษฐกิจญี่ปุ่น จนผลประโยชน์ที่ได้ อาจไม่คุ้มเสีย
 
ปัจจุบัน ญี่ปุ่นมีจำนวนผู้ติดเชื้อโควิด 19 สะสมมากกว่า 780,000 ราย เสียชีวิตไปแล้วกว่า 14,200 ราย
โดยเฉพาะโตเกียวนั้น ถือเป็นเมืองที่ได้รับผลกระทบจากโควิด 19 มากที่สุดในญี่ปุ่น 
ซึ่งปัจจุบัน มีผู้ป่วยมากกว่า 166,000 ราย หรือมากกว่า 1 ใน 5 ของจำนวนผู้ติดเชื้อสะสมในประเทศ
ที่ลืมไม่ได้คือ ประชากรกว่า 28% หรือ 35 ล้านคน ของญี่ปุ่น
เป็นผู้ที่มีอายุเกิน 65 ปี ซึ่งถือเป็นกลุ่มเสี่ยงสูงต่อการเสียชีวิต หากติดเชื้อ
ขณะที่อัตราการฉีดวัคซีนป้องกันโควิด 19 ของญี่ปุ่น 
ก็ถือเป็นอีกความท้าทายที่รัฐบาลกำลังเจอ
เพราะปัจจุบัน (17 มิ.ย. 64) ประชากรญี่ปุ่นมีอัตราการได้รับวัคซีนครบแล้ว เพียงแค่ 6%
และยังตามหลังประเทศพัฒนาแล้ว อย่างสหราชอาณาจักร ที่มีอัตราผู้ฉีดวัคซีนสมบูรณ์แล้ว 45.7%, สหรัฐอเมริกา 44.6% และเยอรมนี 28.8%
แน่นอนว่า การฟื้นฟูเศรษฐกิจจากวิกฤติโควิด 19 ก็สำคัญ
ซึ่งทางฝั่งรัฐบาลและหลายฝ่ายก็หวังว่า
มหกรรมกีฬาโอลิมปิกเกมส์ จะมาช่วยได้ไม่มากก็น้อย
ขณะที่การป้องกันไม่ให้เชื้อแพร่กระจายไปมากกว่านี้ก็สำคัญเช่นกัน และก็มีหลายฝ่ายที่ไม่อยากให้มหกรรมกีฬา หรือมหกรรมอะไรก็ตาม มาจัดขึ้นในช่วงนี้ทั้งนั้น
ก็ต้องติดตามกันว่า สถานการณ์แบบกลืนไม่เข้าคายไม่ออก 
ที่ญี่ปุ่นกำลังเผชิญอยู่มากว่า 1 ปี ท้ายที่สุดแล้ว จุดจบจะเป็นอย่างไร..
ปิดท้ายด้วยข้อมูลที่น่าสนใจ 
ตลอดระยะเวลา 125 ปี ตั้งแต่มีการจัดการแข่งขันโอลิมปิกมา
การแข่งขันโอลิมปิกถูก “ยกเลิก” ทั้งหมด 3 ครั้ง คือ ในปี 1916, 1940, 1944 เนื่องจากเหตุผลเรื่องสงครามโลกครั้งที่ 1 และครั้งที่ 2
ส่วนโตเกียวโอลิมปิก 2020 ถือเป็นครั้งแรก ในประวัติศาสตร์ของการแข่งขันกีฬาโอลิมปิก ที่มีการ “เลื่อน” จัดการแข่งขัน
แต่ก็ไม่แน่ว่าการแข่งขันในปี 2021 จะถูกจัดขึ้นได้สำเร็จ หรือต้องถูกยกเลิกเป็นครั้งที่ 4..
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References:
-
-
-
-
-
-
-
-
-
-